## El Cor de la Generalitat presenta la gira del programa ‘Stereo’

*** El programa està dedicat a la policoralitat de la música religiosa, amb obres de Palestrina, Gabrieli, Johannes Christoph Bach, Mendelssohn, Johann Sebastian Bach i Rheinberger
* Els concerts tindran lloc del 15 al 17 d’abril en l’Auditori de Castelló, Sant Miquel dels Reis de València i l’Auditori de Teulada Moraira**

El Cor de la Generalitat, unitat artística dependent de l’Institut Valencià de Cultura, presenta ‘Stereo’, un programa dedicat a l’estereofonia en la música religiosa, que inclourà tres concerts del 15 al 17 d’abril a Castelló de la Plana, València i Teulada.

En este programa per a 59 cantants, 30 dones i 29 hòmens, acompanyats per un orgue positiu a càrrec de Francisco Hervás i dirigits pel mestre Jordi Blanch Tordera, podran escoltar-se composicions de Giovanni Pierluigi da Palestrina, Giovanni Gabrieli, Johannes Bach, Johan Sebastian Bach, Felix Mendelssohn i Josef Rheinberger.

Al llarg dels segles els compositors han buscat l’estereofonia en la música religiosa, utilitzant l’arquitectura com una part més de la seua obra. En la policoralitat es busca una nova sonoritat sobre la base d’un procediment acústic, col·locant els diversos cors en diferents posicions i produint un efecte equivalent a l’estereofonia.

La policoralitat, polifonia multicoral o polifonia policoral és una de les primeres manifestacions de distribució multifont en l’àmbit musical. Este fenomen té el seu origen en la música sacra i apareix en el segle XVI en l’Escola Veneciana fundada per Adrian Willaert mestre de capella de l’església de Sant Marc de Venècia, i es desenrotlla amb total plenitud en el barroc musical.

La gira del programa ‘Stereo’ començarà en l’Auditori de Castelló el 15 d’abril, continuarà en Sant Miquel dels Reis de València el 16 d’abril i finalitzarà en l’Auditori de Teulada Moraira el 17 d’abril. Els tres concerts són d’accés lliure fins que es complete l’aforament disponible.

**Cor de la Generalitat**

El Cor de la Generalitat depén de la Direcció Adjunta de Música i Cultura Popular de l’Institut Valencià de Cultura. El director esta temporada és Jordi Blanch, després de la jubilació del mestre Francesc Perales, que el va dirigir des de la seua creació.

Esta agrupació coral va ser creada en 1987 amb el nom de Cor de València. És el cor titular del Palau de les Arts de València al mateix temps que desenrotlla una constant activitat en els principals auditoris espanyols. Ha interpretat les grans obres del repertori simfònic coral i els principals títols del gènere líric, i freqüenta el repertori *a cappella*, amb especial atenció als compositors valencians.

Tota la informació sobre els concerts de ‘Stereo’ es pot consultar en la [web de l’IVC](https://ivc.gva.es/es/musica/unidades-artisticas-musica/coro-de-la-generalitat-valenciana/agenda-del-cor-de-la-generalitat/stereo-cor-gva).

Fecha: 01/04/2025